|  |
| --- |
|  |



 **REPUBLIKA HRVATSKA**

 **BJELOVARSKO-BILOGORSKA ŽUPANIJA**

 **ŽUPAN**

KLASA: 402-02/24-01/04

URBROJ: 2103-17-24-2

Bjelovar, 29.03.2024.

Na temelju članka 33. stavak 1 Zakona o udrugama („Narodne novine“ broj 74/14, 70/17, 98/19 i 151/22), članka 48. Zakona o lokalnoj i područnoj (regionalnoj) samoupravi („Narodne novine“, broj 33/01, 66/01, 129/05, 109/07, 125/08, 36/09, 150/11, 144/12, 19/13, 137/15, 123/17, 98/19 i 144/20), članka 6. Uredbe o kriterijima, mjerilima i postupcima financiranja i ugovaranja programa i projekata od interesa za opće dobro koje provode udruge („Narodne novine“, broj 26/15, 37/21), članka 56. Statuta Bjelovarsko-bilogorske županije („Županijski glasnik“, broj 22/09, 1/13, 7/13, 1/18, 2/20, 5/20, 1/21), i Programa javnih potreba u zdravstvu Bjelovarsko-bilogorske županije za 2024. godinu („Županijski glasnik“ broj 12/23), župan Bjelovarsko-bilogorske županije objavljuje

**JAVNI POZIV**

**za financiranje programa/projekata udruga osoba s invaliditetom**

 **na području Bjelovarsko-bilogorske županije za 2024. godinu**

**Članak 1.**

Predmet Javnog poziva je dodjela financijskih sredstava u okviru aktivnosti „Unapređivanje kvalitete života osoba s invaliditetom“, a u cilju poboljšanja uvjeta života i rada osoba s invaliditetom.

**Članak 2.**

Sukladno Javnom pozivu, udruge osoba s invaliditetom mogu prijaviti programe/projekte koji se odnose na:

- Organiziranje i unaprjeđivanje izvaninstitucionalnih oblika skrbi za osiguravanje potpune uključenosti djece s teškoćama u razvoju i osoba s invaliditetom u lokalnu/društvenu zajednicu,

- Osiguranje mobilnosti djece s teškoćama u razvoju i osoba s invaliditetom,

- Unaprjeđivanje zdravlja djece s teškoćama u razvoju i osoba s invaliditetom,

- Promicanje i osiguranje zaštite prava, zaštitu od nasilja i diskriminacije te podizati razinu svijesti o pravima osoba s invaliditetom i djece s teškoćama u razvoju,

- Poticanje i omogućavanje sudjelovanja djece s teškoćama u razvoju i osoba s invaliditetom u javnom životu, kulturi i sportu.

  **Članak 3.**

Prihvatljivi prijavitelji na Javni poziv su udruge osoba s invaliditetom koje:

- imaju sjedište na području Bjelovarsko-bilogorske županije,

- su upisane u Registar udruga,

- su upisane u Registar neprofitnih organizacija,

- uredno plaćaju poreze, doprinose i druga javna davanja prema državnom proračunu i proračunu Bjelovarsko-bilogorske županije,

- vode transparentno financijsko poslovanje u skladu s propisima o računovodstvu neprofitnih organizacija,

- aktivnosti u programu/projektu prijavljene na ovaj Javni poziv ne financiraju iz drugih izvora,

- protiv čijih se odgovornih osoba ne vodi kazneni postupak.

Svaka udruga može prijaviti najviše 1 program/projekt u okviru navedenog Javnog poziva.

 **Članak 4.**

Obvezna dokumentacija kod prijave na Javni poziv:

- preslika Izvoda o registraciji udruge iz Registra udruga RH i Registra neprofitnih organizacija, ne starija od 3 mjeseca,

- potvrda Ministarstva financija/Porezne uprave o stanju javnog dugovanja za prijavitelja, ne starija od 30 dana od dana objave Javnog poziva,

- izjava da nema nepodmirenih obveza prema Proračunu Bjelovarsko-bilogorske županije,

- izjava o nepostojanju dvostrukog financiranja,

- uvjerenje nadležnog suda da se protiv osoba ovlaštenih za zastupanje udruge ne vodi kazneni postupak i da nisu pravomoćno osuđeni, ne starije od 3 mjeseca od dana objave Javnog poziva,

- ispunjen, potpisan i ovjeren Obrazac za prijavu programa/projekta,

- ispunjen, potpisan i ovjeren Obrazac proračuna-troškovnik,

- popis priloga koji se prilaže u prijavi.

 **Članak 5.**

Ukupna planirana financijska sredstva ovog Javnog poziva iznose 30.000,00 eura, a osiguravaju se u Proračunu Bjelovarsko-bilogorske županije za 2024. godinu.

Bjelovarsko-bilogorska županija zadržava pravo ne dodijelit sva planirana financijska sredstva ovog Javnog poziva.

 **Članak 6.**

Prijavitelj projekta ima obvezu namjenskog korištenja sredstava, davatelju sredstava podnijeti pisano izvješće o provedenom programu/projektu te isto potkrijepiti sa računima i drugim dokazima (izvodima o prometu po računu) o namjenskom trošenju sredstava, odmah po završetku programa/projekta, a najkasnije do 31.12.2024. godine.

 Bjelovarsko-bilogorska županija ima pravo izvršiti kontrolu namjenskog korištenja sredstava. Ukoliko se utvrdi nenamjensko korištenje sredstava, korisnik sredstava u obvezi je nenamjenski utrošena sredstva vratiti u Proračun Bjelovarsko-bilogorske županije.

U slučaju odustajanja ili utvrđivanja dvostrukog financiranja korisnik sredstava dužan je odobrena sredstva vratiti u proračun Bjelovarsko-bilogorske županije.

Udruga koji ne izvrši svoje ugovorne obveze u skladu s Ugovorom o dodjeli financijskih sredstava, a što je dovelo do raskida Ugovora ili povrata sredstava zbog vlastite krivnje, nemara, ili utvrđenog dvostrukog financiranja neće biti prihvatljiv kao podnositelj za Javni poziv za financiranje programa/projekata udruga osoba s invaliditetom na području Bjelovarsko-bilogorske županije u sljedeće tri godine.

**Članak 7.**

Prijave se mogu podnijeti od 29. ožujka 2024. godine do 30. travnja 2024. godine.

 **Članak 8.**

Podnositelj zahtjeva podnosi prijavu u skladu s Uputama za prijavitelje, a koje su sastavni dio ovog Poziva.

 **Članak 9.**

Prijave s pripadajućom dokumentacijom dostavljaju se u zatvorenoj omotnici i pisanom obliku, preporučenom poštom ili neposrednom predajom na adresu:

**Bjelovarsko-bilogorska županija**

**Upravni odjel za zdravstvo, demografiju i mlade**

**Dr. Ante Starčevića 8**

**43000 Bjelovar**

**S naznakom za:**

**„Javni poziv za financiranje programa/projekata udruga osoba s invaliditetom**

 **na području Bjelovarsko-bilogorske županije za 2024. godinu - NE OTVARAJ“**

 **Članak 10.**

Rezultati Javnog poziva s podacima o udrugama kojima su odobrena financijska sredstva objavit će se na službenoj mrežnoj stranici Bjelovarsko-bilogorske županije u roku od 30 dana od dana završetka roka za prijavu.

Ukoliko podnositelj prijave ne udovoljava uvjetima Javnog poziva, o tome će ga se obavijestiti pisanim putem.

  **Članak 11.**

Odluku o dodjeli financijskih sredstava donosi župan na temelju prijedloga povjerenstva.

Ugovore o dodjeli financijskih sredstava sklapa župan s korisnicima, u roku od 30 dana od donošenja odluke o dodjeli istih.

Ugovorom o dodjeli financijskih sredstava bit će utvrđen iznos financijske potpore, način i rokovi plaćanja, način izvještavanja te ostala prava i obveze ugovornih strana.

Odobrena sredstva korisnik mora namjenski trošiti, te o tome podnijeti pisano izvješće najkasnije do 31.prosinca 2024. godine.

**Članak 12.**

Sve dodatne informacije vezane uz Javni poziv, zainteresirane osobe mogu dobiti u Upravnom odjelu za zdravstvo, demografiju i mlade Bjelovarsko-bilogorske županije na broj telefona 043/221-935 ili elektroničkim putem na adresu: monika.gregoric@bbz.hr.

**Članak 13.**

Ovaj Javni poziv objavit će se na mrežnoj stranici Bjelovarsko-bilogorske županije [www.bbz.hr](http://www.bbz.hr/).

 **ŽUPAN**

**Marko Marušić, dipl. oec., v.r.**